Per Clausen (EL), 2005-05-27:
Det er jo en lidt sjov diskussion, særlig når man tænker tilbage på, hvordan den umiddelbare reaktion var fra de politiske partier, da denne her diskussion første gang blev rejst i Danmark.
Da var der jo ikke nogen tvivl om, at der var et stort flertal i det danske Folketing, eller i hvert fald et flertal i det danske Folketing, som ville sikre, at det danske Ø-mærke ikke blev befængt med nitrat og nitrit.
I dag kan vi konstatere, at der er enighed i Folketinget om, at det ville være bedst, hvis det ikke gik sådan, men hvis det går sådan nede i EU, så er der nok ikke så meget at gøre ved det, synes et stort flertal at sige.
Det synes jeg er ærgerligt.
Jeg synes faktisk, at SF’s ordfører her til sidst havde en meget fornuftig tilgang til det, som jeg sådan set sagtens kan tilslutte mig, nemlig at det da er fornuftigt, at man nu fører kampen i EU, det er rigtigt og vigtigt, også fordi der jo ingen grund er til, at folk ude i Europa skal have dårligere økologiregler, end vi gerne vil have i Danmark.
Men jeg synes også, at det ville være betryggende, hvis vi i dag kunne få et tilsagn om, at hvis det ikke lykkes, så vil man sikre, at det røde Ø-mærke i Danmark stadig væk er et mærke, der giver et klart signal om, at disse varer ikke indeholder giftstoffer, heller ikke nitrat og nitrit.
De er ikke tilført giftstoffer.
Jeg kan jo godt forstå ideen og fornuften og hensigtsmæssigheden i at have nogle fælles regler, men jeg kan ikke forstå det fornuftige og hensigtsmæssige i, at man ikke har mulighed for at gå videre end disse regler.
Vi har jo også gjort os nogle overvejelser i Enhedslisten om, hvorvidt det, vi skulle foreslå, var et forbud mod økologiske varer, der indeholdt nitrat eller nitrit, men så valgte vi at indtage det synspunkt, at hvis der var nogle lande, som EU ville give det mærke, man nu der vil give, så ville vi ikke gribe ind over for det.
Vi ville bare sikre, at det var synligt, tydeligt og klart for forbrugerne, hvilken forskel der var på de danske varer og på de varer, der så kom fra andre steder, hvor der kunne være nitrat eller nitrit i.
Det forslag synes vi i grunden var et ganske beskedent og fornuftigt forslag, som jo på ingen måde strider mod nogen EU-regler.
Derfor er jeg lidt overrasket over, at der ikke er tilslutning til det.
Jeg har kunnet konstatere, at ministeren har et mandat til at stemme for et resultat om berigelse af fødevarer, som det så smukt hedder, når det drejer sig om tilsætning af vitaminer, og anprisninger af de her fødevarer, som ikke kan undgå at føre til en ringere beskyttelse i Danmark end den, vi har i dag, på trods af at alle partier i Folketinget går ind for, at reglerne snarere skulle forbedres end forringes.
Jeg synes jo, det er underligt, at man kan nå frem til den slags synspunkter.
Hver gang vi kommer til kernen af diskussionen, er det jo ikke mig, der behøver at nævne EU, for det gør de, som handler modsat af, hvordan de siger vi skal handle.
Derfor er det rigtigt, at sagen har noget med EU at gøre, men jeg vil bare understrege, at det forslag, vi har fremsat i dag, på ingen måde er i konflikt med EU-regler.
Så kan det godt være – den indrømmelse skal jeg give til sidst, for det kan jo være godt at give nogle indrømmelser –
at vi skulle have undladt første del af forslaget, for jeg er stadig væk fuldstændig overbevist om, at uanset om man kalder tingene nitrat eller nitrit eller man bruger E-numrene eller det ene eller det andet, er det mest effektivt i den generelle forbrugeroplysning.
Den sag mener jeg sådan set er fuldstændig klar også bare med udgangspunkt i, at der ikke er en eneste producent, der kunne finde på at skrive: Denne vare indeholder ikke – og så nævne E-numrene.
Man ville selvfølgelig skrive det, som varen indeholder.
Men der er jo i diskussionen her kommet, hvad jeg vil kalde saglige og fornuftige argumenter for, hvorfor E-numrene også er vigtige og fornuftige, og det skulle vi nok også godt kunne finde en løsning på under det fortsatte udvalgsarbejde.
Men jeg er altså nødt til at stå fast på, at for os er det vigtigt, at vi allerede nu får slået fast, at vi ikke ønsker, at der er varer, som har det røde Ø-mærke, der indeholder nitrit og nitrat, og derfor vil vi insistere på at få en afgørelse af den del af sagen meget hurtigt.
Afstemning